清遠舟中寄懷賈耘老
作者：蘇軾
朝代：宋

paragraphs: 小寒初度梅花嶺，萬壑千巌背人境。
清遠聊爲泛宅行，一夢分明墮鄉井。
覺來滿眼是湖山，鴨綠波摇鳳凰影。
海陵居士無雲梯，歲晚結廬苕水湄。
山腰自懸蒼玉佩，野馬不受黄金羈。
門前車蓋獵獵走，笑倚清流數鬢絲。
汀洲相見春風起，白蘋吹花散烟水。
萬里飄蓬未得歸，目斷滄浪淚如洗。
北雁南來遺素書，苦言大浸沒我廬。
清齋十日不然鼎，曲突往往巢龜魚。
今年玉粒賤如水，青銅欲買囊已虛。
人生百年如寄耳，七十朱顔能有幾。
有子休論賢與愚，倪生枉欲带經鋤。
天南看取東坡叟，可是平生廢讀書。